.

**SZAKMAI BESZÁMOLÓ**

**1./ A támogatott tevékenység megvalósításának szakmai vonatkozásai, tapasztalatai és a megvalósítás eredményessége**

A Hírös Agóra programstruktúrájának kialakításakor fő vezérlőelv a helyi kulturális és közösségi erőforrásokra támaszkodó gazdaságfejlesztési folyamatok generálása; a kulturális turizmus, a kulturális vidékfejlesztés, a kreatív gazdaság és a közösségi gazdaság feltételeinek elősegítése, az információs és kommunikációs technológiákhoz való hozzáférés biztosítása. Ezen összefüggések mentén az Agóra képes kielégíteni a helyi társadalom mindazon szükségletét, amely arra irányul, hogy a városban és vonzáskörzetében is elérhetőek legyenek a legmagasabb szintű kulturális szolgáltatások.

A cél a kortárs művészetek fejlesztése, különös tekintettel a komolyzenére, a tánc- és mozgásművészetre, és a vizuális művészetekre. Az Agóra komplexumban a művészeti programok újszerű megjelenésére, komplexitására, az összművészeti kísérletekre nyílik lehetőség, főként a kamara, a színház- és hangversenyterem igénybevételével.

A KTF Kecskeméti Tavaszi Fesztivál kulturális, összművészeti fesztivál 2023-as központi témája a jeles évfordulók felé nyitott. A fesztivál ez évi célja, hogy művészeti alkotásokon keresztül kapcsolódjon Ligeti György, Madách Imre, Csontváry Kosztka Tivadar és Picasso ünnepléséhez. Kiállításokkal és a különböző művészeti ágak kiemelkedő alkotásaival mutattuk be munkásságukat.

A társszervező intézmények nagy szakmai kapacitást koncentráltak a Fesztivál megszervezésére.

Nagyon sok kreativitás, újítás, kiemelkedő produktumok jellemezték a fesztivált. Szinte minden generációnak tudtunk művészeti élményt nyújtani az egészen kicsi gyerekektől az idősebb korosztályig.

A Tavaszi Fesztiválon mindig rang bemutatkozni, hiszen a minőségre, a kiváló színvonalra törekszünk. Olyan rendezvényeket szerveztünk erre az időszakra, amelyek ezt a célunkat segítették.

A Nemzetközi Bohém Fesztivál önmagában is kuriózumnak számít a ragtime fesztiválok között.

A Szín-Tár a határon túli színművészeti egyetemek bevonásával igyekszik tágítani a magyar nyelvű színjátszás tanításának bemutatását.

*2023. március 10-én 17 órakor* Magyar Örökség – Áthatások címmel a Kecskeméti Képzőművészek Közössége és a Műhely Művészeti Egyesület kiállításával nyitottuk meg a Fesztivált. Közreműködött A Kodály iskola Aurin Leánykara. A teljes kiállítás a magyar kulturális, művészeti örökség újrafogalmazása, továbbadása jegyében született, hogy a magyar örökség ne csak múzeumi emlék, vagy tankönyvekben fellelhető tananyag legyen, hanem az utánunk jövő generációk számára a művészi élmény által újra átélhető eleven valóság legyen.

*19 órakor* kezdődött a Tavaszi Fesztivál nyitókoncertje a Hírös Agóra Színháztermében, melyen a Kecskeméti Szimfonikus Zenekar adott elő a születésnapos Ligeti György műveiből. Kiválóan vezette az együttest Hollókőy Huba, a műsor pedig sok zenekari tagnak jutalomjáték volt. A két korai Ligeti-mű, Bartók Magyar képek-je, Rimszkij-Korszakov Seherezádéja mind sziporkázó, szellemes, kiválóan hangszerelt mű. A fúvósszólók egészen kiválóak voltak, a koncertmesternek is gyönyörű szólók jutottak, még a cselló szólamvezető is megmutatkozhatott. Nagyon nagy tapssal köszöntük meg a kiváló koncertet a művészeknek.

*2023. március 12-én*  17 *órakor* kezdődött a Táncmaraton. Először Tiéd a színpad címmel amatőr táncosoknak kínáltunk lehetőséget, hogy professzionális környezetben mutassák be tudásukat. Majd 18 órától 4 hivatásos táncprodukciót láthatott a közönség. Nagyon érdekes volt, hogy a táncok között beszélgetés hangzott el a színpadon az alkotókkal és a közönség is kérdezhetett.

*2023. március 12-én* kezdődött a Ciróka Bábszínház családi programsorozata. Először a Kodzsugukila, a boszorkány című előadást láthatta a közönség. A zenés mesejátékot hangszerbemutató követte, amely során gyerekek és felnőttek több, érdekes hangszerrel ismerkedhettek meg.

Március 15-én, a nemzeti ünnep napján Petőfi Sándor: János vitéz elbeszélő költeményéből készült előadásukat tűzték műsorra, amelyet a Magyar Vöröskereszttel együttműködve véradás előzött meg. Március 19-én a KL Színház Sárkányölő Sebestyén című vásári marionettjátékát élvezhette a közönség. Az előadás végén a nézők megtekinthették a hazánkban kevésbé ismert marionett technikát.

A Bábszínházi világnapon (március 21-én) az ifjúsági és felnőtt korosztályt invitálták egy díjnyertes vásári bohócjátékra. A kisgömböc című vásári bohócjátékot a KL Színház adta elő.

A Círóka Bábszínház - valamennyi korosztály megszólításával- közös színházi élményt biztosított a családok számára

*2023. március 13-án* Paár Julcsi és a Fitos Dezső Társulat Kerekutca című mesejátékára vártuka gyerekeket a Hírös Agóra színháztermébe. A gyermekelőadás fergeteges siker volt. Ráadást kellett adni és őrjöngő gyerekek ünnepelték a művészet.

*2023. március 14-én* Peter Quilter nagysikerű előadását mutatta be a híres házaspár: Verebes Linda és Pindroch Csaba Mr. és Mrs. címmel. Az érdekes téma nagyon sok embert vonzott. A színházterem megtelt. A siker nem maradt el.

*2023. március 16-án a Nemzetközi Kerámia Stúdióban* nyitottunk egy kiállítást. A kerámiaművészet területén az elmúlt években a fatüzes égetési technika reneszánszát éli külföldön és hazánkban egyaránt, nagymértékben köszönhetően a „new craft” mozgalom globális hatásainak. Ezekre a tendenciákra reflektálva mutatjuk be a technika legkiválóbb hazai és külföldi képviselőit kortárs kerámia gyűjteményünkből válogatott kiállításon.

“Izzik a levegő - Fatűz akkor és most” című csoportos tárlatunkon a változatos és egyre nagyobb népszerűségnek örvendő műfaj alkotóinak több évtizedet átölelő, a Stúdióban született munkáiba nyújtunk betekintést.

A kiállítás megnyitó alkalmával Kontor Enikő keramikusművész vezetésével a fatüzes égetés folyamataiba is bepillantást nyerhet az érdeklődő közönség, kézzelfogható eszközökön és személyes tapasztalatokon keresztül szemléltetjük és teremtjük meg a fatüzes égetések különleges atmoszféráját.

*2023. március 16-án* egy irodalmi estre is vártuk a közönséget Katona József Könyvtárba, „Költők egymás közt” Buda Ferenc és Háy János estjére.

Más generációhoz tartoznak, de az egyetemes magyar irodalom jelentős szerzői. Most közösen léptek a közönség elé és vitatták meg hasonlóságaikat, különbözőségeiket, kapcsolódási pontjaikat vagy nagyon eltérő vélekedéseiket az élet és az irodalom, a költészet dolgairól.

*2023. március 17-én délután a Népi Iparművészeti Gyűjteményben* nyitottunk meg egy húsvéthoz kapcsolódó kiállítást, Húsvét üzenete az írott tojásokon címmel. A viasszal írt hímestojások bemutatják a díszítőmotívumok gazdagságát, az archaikus szimbólumok mélységét. A Jókainé Gombosi Beatrix és tanítványai által készített alkotások mindegyike magas színvonalat képvisel. A kiállításban megjelenik a húsvéti asztal és az ünnep szimbólumai, a kapcsolódó szokások, változatosak a táji stílusok (gyimesi, hétfalusi, gömöri, sokác, hucul). Különösen kiemelkedő a növényi festés, a festőnövények bemutatása. Archív fotók és kiegészítő tárgyak sokasága teszi igazzá és szerethetővé a kiállítást.

*2023. március 17-én* este még egy kiállítást nyitottunk a Hírös Agóra Kulturális Központban. „Tavasz kerekedik” Nemzedékek nemezei címmel a Vidák család mutatta be alkotásait. A kiállítás arculata modern, tavaszköszöntő szín- és formavilágot tartalmazott, vegyítve a nemezkészítés technikai eljárásának megfelelő, hagyományőrző elemekkel. A megnyitón a Vidák zenekar a moldvai kultúrába betekintést engedő előadását követően a “A szarvassá változott fiú kiáltozása a titkok kapujából” című Juhász Ferenc hosszúverset hallgattuk a Vidák család legifjabb tagjaitól. A családias hangulat rendezvény ajándékozással zárult, amelyet Vidák István nemezkészítő szarvasokat font a vers szavalása közben.

*2023. március 17 és 19 között* immár 32. alkalommal rendezte meg a Kecskeméti Jazz Alapítvány a Nemzetközi Bohém Ragtime és Jazz Fesztivált. A Bohém Fesztiválok több, mint három évtizede a legjobb magyar és külföldi klasszikus jazz zenészeket vonultatják fel. A Fesztivál arculatát, lazaságát, közvetlenségét, családiasságát a meghívott „bohém” zenészek garantálják. A magyar-osztrák vegyes csapatok közös muzsikálása abszolút egyedi, hiszen a két délelőtti koncerten a színpadon derült ki, hogy ki kivel fog játszani. A fesztivál vendége Ausztria volt, a Vienna City Five és a Herby’s Hornets zenészei saját csapatukkal és a magyar zenészkollégákkal vegyes csapatokban is nagyon aktívan kivették részüket a zenélésből. Swingtáncparty volt az éjjeli jam sessionök keretében, ahol több swingtánciskola is képviseltette magát tanárokkal és diákokkal

*2023. március 18-án* „Elindultam Gyergyó felé…” - Népzenegyűjtés Gyergyóban címmel egy zenés előadást hallhatott a Szórakaténusz Játékmúzeum közönsége. A programon egy különleges népdal és népzenegyűjtésből kaphattak ízelítőt a látogatók. Melynek egyik különlegessége maga a zene, hiszen a gyergyói citerazene gyűjtése egyedülállónak mondható, és különleges azért is, mert a gyűjtést vezető népzenészek, Csüllög Edina és Vadas László, gyerek tanítványaikat is belevonták a munkába. Valamint azért is, mert a kutatók ezt a majdnem feledésbe merülő népzenekincset és a citerázás hagyományát a helyi fiataloknak visszatanítják.

Az esemény legfőbb célja a gyergyói citerás hagyományok és a népi kultúra értékeinek generációkon átívelően éltetése és átörökítése volt.

*2023. március 19-én, vasárnap* egy érdekes koncertre vártuk a zeneszeretőket a Kulturális Központba.

Mobil koncert – testközelben címmel az Ars Nova Énekegyüttes lemezbemutató koncertjét élvezhettük. Hetvenötödik születésnapját ünnepelte tavaly hazánk egyik legmeghatározóbb kortárs zeneszerzője, Orbán György. A világszerte nagy népszerűségnek örvendő komponistát az Ars Nova Énekegyüttes nemrég egy új CD-vel lepte meg, amelyen előadásukban a Kossuth-díjas szerző 14 műve hallható. Az album ünnepélyes bemutatóját vasárnap este tartották meg a Hírös Agórában. A Kecskeméti Tavaszi Fesztivál keretében rendezett koncertet személyes jelenlétével az ünnepelt és felesége is megtisztelte. Korunk egyik legjelentősebb, világszerte nagy népszerűségnek örvendő magyar zeneszerzője és a dr. Kiss Katalin vezette Ars Nova Énekegyüttes kapcsolata immár több mint 30 évre tekint vissza. A Katona József- és Artisjus-díjas karnagynő 1991 óta ápol szoros kapcsolatot Orbán Györggyel, az általa alapított és vezetett kecskeméti kórus Orbán műveinek elkötelezett tolmácsolója.

A „Mobil koncert testközelben” címmel szervezett lemezbemutató hangverseny a Hírös Agóra több helyszínén zajlott. Az első részt a földszinti aulában, a másodikat az emeleti színházteremben követhették figyelemmel a zeneszeretők. De nemcsak a helyszínek váltakozása jelentette az alkalom érdekességét, az est műsor-összeállítása is sokszínű volt: az énekesek produkciói mellett Orbán György hangszeres darabjaiban is gyönyörködhetett a nagyérdemű, illetve a muzsika mellett versek és filmvetítések tették egyedivé a koncertélményt. Az est során elhangzó művek után a zeneszeretők hatalmas ünnepléssel jelezték tetszésüket. A közönség soraiban helyet foglaló zeneszerző is látható örömmel – hol fejének apró biccenéseivel, hol kezeinek önkéntelen finom mozdulataival jelezve ezt –, többnyire becsukott szemmel hallgatta alkotásait, hogy azután az elsők között köszönje meg tapssal az énekesek vagy a hangszeresek produkcióját. Ennél nagyobb elismerést vélhetően nem is kaphattak volna az előadók!

*2023. március 20-án, hétfőn este* a 100 éve született Ligeti György műveiből adtak hangversenyt a Kodály Iskola tanárai a Kodály iskola Nemesszeghy Márta termében. Az est olyan kuriózumnak tekintett művek szólaltak meg, amiket 40 éve nem hallhatott a kecskeméti közönség.

*2023. március 22. szerdán este a* Bozsó Gyűjteményben nyitottunk egy kiállítást, mely a „Francia nyomvonalak – magyar mesterek” címet viselte. A kiállítás anyaga Kemény Gyula legendás magángyűjteményéből érkezett. A tárlat azokat a tendenciákat mutatja be, amelyek a 19-20. század fordulójától nyomon követhetőek a főként Párizsban tanuló, rövidebb, hosszabb ideig francia földön alkotó magyarok munkásságában, főként a nagybányai és kecskeméti kolónia, valamint a Nyolcak mesterei közül. Cezanne-i kompozíciós szerkezetnek, a fauve-ok kolorizmusának ismerete szervesül Czigány Dezső, Berény Róbert bemutatott alkotásain. A Matisse-tanítvány Perlrott-Csaba Vilmos több csendélettel, akttal szerepel, egyes művein a francia főváros is feltűnik konkrétan, illetve jelzés-szerűen a háttérben. Iványi Grünwald Kecskeméti Tahiti-je a gauguini elveket, a neós Ziffer a fauve-okat idézi meg, Farkas István különös, keleties hangulatú Vörös kalitká-ja már - már az absztrakció felé mutat a szubjektív válogatásban.

A kiállítás a kultúra.hu válogatásában Magyarországi 10 legizgalmasabb tavaszi kiállítása között szerepel.

*2023. március 23-án a* Kodály Intézet dísztermében adott koncertet a Kecskeméti Énekes Kör Erdei Péter vezényletével, „Szent és profán” címmel. Az idei tavaszi fesztivál a Húsvétra készülődés jegyében zajlott. A Kecskeméti Énekes Kör tavaszi hangversenye két téma köré épült.

a/ A megváltó Jézus szenvedéstörténete, a Passiótörténet zenei megjelenítése két ritkán előadott zeneszerző, Michael Haydn és Deák-Bárdos György kórusművein keresztül.

b/ A hangverseny második részében Ligeti György születésének 100. évfordulójára emlékezve a szerző korai népdalfeldolgozásaiból válogattunk, kiegészítve Barabás Árpád ritkán felhangzó, Kányádi Sándor verseire készült „madrigáljaival”. A hangverseny műsora teljesen új, korábban fel nem hangzó művekből épült, így különleges, egyedi színt hozott a Tavaszi Fesztivál műsoraiba.

*2023. március 23 és 29 között* rendezte meg a Kecskeméti Katona József Nemzeti Színház a Színművészeti Egyetemek Találkozóját, immár 14. alkalommal. A magyar nyelvű színművészeti egyetemek találkozója egyedülálló magyarországi kezdeményezés és rendezvény. Az idei találkozón 3 országból 5 egyetem, valamint a Pesti Magyar Színiakadémia, összesen 8 előadással mutatkozott be, a fellépő diákok számára egy workshopot tartott Pass Andrea rendező, drámaíró, színházpedagógus; valamint minden előadáshoz kapcsolódott egy szakmai beszélgetés a szakmai zsűri és a résztvevők közreműködésével. A találkozó unikális válogatást nyújt szinte az összes magyar ajkú színművészeti egyetem vizsgáinak bemutatásával; ezentúl lehetőséget a különböző országok hallgatóinak, tanárainak találkozásra. Mentálhigiénés workshop is szerveztünk a résztvevő diákok számára, amely segíti őket pályájuk során az asszertív érdekérvényesítésben, a kommunikációban. A workshopot kecskeméti szakember tartotta. Új partnert is bevontunk az idei fesztivál programjába: a pozsonyi magyar nyelvű színművészeti oktatásban részt vett növendékek is bemutatkozhattak.

*2023. március 24.* péntek délután gyerekeket várt a Katona József Könyvtár a Muzsikál a világ műsorukra. Az előadásban Lázár Attila, a világot járó bábos zenész mellett távoli kontinensekről érkező 16, stilizált népviseletbe öltözött bábfigura „lépett színre”. Az 50 cm-es bábok bábtechnikailag is különlegesek voltak, hiszen 4 féle módon készültek. (kesztyűs, pálcás, marionett, buraku) A kedves, szerethető figurák meséltek és énekeltek saját népük kultúrájáról, hétköznapjairól és ünnepeiről. A dalok a magyar mellett eredeti szöveggel (német, román, horvát, olasz, görög, dán, francia, spanyol, bemba, indián, angol-amerikai, jiddis, japán, eszkimó) is elhangzottak. A bábok Lovassy László bábművész és bábkészítő kreativitását tükrözte.

*2023. május 24. péntek* délután és este népzenei programra vártuk az érdeklődőket a Hírös Agórába kisgyermektől, felnőttig. 17 órától Tavaszköszöntő táncházat szerveztünk minden korosztálynak. A táncház módszer mint a szellemi kulturális örökség átörökítésének magyar modellje.

A táncházunkban 0 – 99 éves korig mindenkinek biztosítunk minőségi szórakozást.

Programunkban 17 órától kezdődött a gyermek CSODAVILÁG ahol ölbeli játékok tanítása, kézműves foglalkozás és néptánc tanítás volt kicsiknek.

A ZENEKARI KONCERTEN most a meghívott zenekar, a Sergő Zenekar egy új 1 órás lemezbemutató koncerttel készült „Március idusán” címmel.

A koncert utáni táncházunk sokszínűségét mutatva a Kárpát-medencében élő nemzetiségek táncaival ismerkedhettek meg a résztvevők (magyar, román, cigány). Felvidékről, kis Magyarországból és Erdélyből való táncanyagokat tanítottunk az érdeklődőknek.

*2023. március 25-én szombaton* ismét a gyerekeknek szólt a zene a Szórakaténusz Játékmúzeumban.

A kezdetben táncházi zenekarként működő, autentikus népzenét játszó Kolompos együttes mára a magyar gyermekek körében egyik legnépszerűbb, a néphagyományokat újszerűen feldolgozó, a közönséget játékba hívó, a felnőtteket is gyakran megnevettető együttesként ismert.

Az emberek megelégelték a telet, a szabadba vágynak, várják a mindent megújító tavaszt. Naphívogató, esőcsalogató dalokkal igyekeznek siettetni a természet újjászületését.

Ezen a tavaszváró koncerten a Szórakaténusz Játékmúzeum és Műhely körtermében a tavaszköszöntő dalok mellett volt Gergely-járás, Kiszézés, táncolás és sok-sok nevetés.

*2023. március 25-én szombaton* délután a magyar irodalom kiemelkedő alakjára, a 200 éve született Madách Imrére emlékeztünk a Katona József Könyvtárban. A drámaíró élete kissé homályba vész legnagyobb műve (Az ember tragédiája) mögött, pedig Madách Imre életútja igen színes volt: családjának drámai története, költői pályafutása vagy politikusi életszakasza is figyelemre méltó. A magyar irodalomtörténészek közül dr. Praznovszky Mihály az életmű legnagyobb ismerője, számos kötetet, tanulmányt jelentetett már meg Madáchról. Érzékletes, humoros, szerteágazó előadásában felidézte mindazt, amivel a bicentenárium kapcsán méltón adózhatunk a drámaíró emlékének.

*2023. március 25-én szombaton este* a Hírös Agóra Kulturális Központ színháztermében egy világszínvonalú előadással zártuk az idei Tavaszi Fesztivált. A Recirquel Újcirkusz Társulat My Land című produkcióját hozta el Kecskemétre. A My Land különlegessége, hogy a produkcióban kizárólag külföldi művészek szerepelnek: Vági Bence, a Recirquel művészeti vezetője hét, zsánerszámában nemzetközileg is kimagasló ukrán artistát hívott meg, és az ő személyes élettörténetüket kutatva hozták létre a produkciót. Az alkotás kiindulópontja kifejezetten az artisták származása, hovatartozása volt, az ő gyökereik rajzolták ki a produkció vázát. Az előadás során a művészek földdel borított színpadról emelkednek fel, középpontba állítva kapcsolatukat saját szülőföldjükkel. A produkció zenei világa is a résztvevő artisták gyökereit, a szülőföldjüket idézi: a felhangzó ukrán népzenei motívumokat Both Miklós Fonogram-díjas zeneszerző, népzenegyűjtő kutatta fel.

Az előadásnak hatalmas sikere volt. A közönség nem akarta elengedni a művészeket.

**2./ A megvalósítás eredményessége**

A Kecskeméti Tavaszi Fesztivált a kecskeméti kulturális intézmények összefogásával szerveztük meg. A programot a fesztivál Művészeti Tanácsa döntötte el. Az anyagi feltételeket a Nemzeti Kulturális Alap Kulturális Fesztiválok Kollégiuma, Kecskemét Megyei Jogú Város Önkormányzata 4 szponzor biztosította, melyet a jegybevétellel egészítettünk ki.

A programokat a kecskeméti kulturális intézményekben szerveztük meg. A technikai feltételeket a helyszínek önerőből biztosítottál. A személyi feltételeket az intézmények dolgozói mellett 43 önkéntessel egészítettük ki.

A Fesztivál számokban: 59 db programot rendeztünk meg, az összes programból 23 ingyenes volt. Az összes látogató 8968 fő volt. A rendezvényeken 537 előadó lépett fel.